Universidades, centros tecnolóxicos e asociacións empresariais de Galicia e o Norte de Portugal uníronse para crear un clúster de biotecnoloxía que contribuirá a fortalecer a unión entre ambas as rexións e a facelas "máis visibles" no contexto internacional. Nesta iniciativa, presentada este mércores en Santiago, participan como socios a Universidade de Santiago de Compostela (USC), a Universidade do Minho, o clúster tecnolóxico empresarial das Ciencias da Vida de Galicia (Bioga), a oficina de innovación BIC Minho, o Consorcio Zona Franca de Vigo e a asociación portuguesa de empresas de bioindustria (P-Bio).

Presentación do clúster de biotecnoloxía Galicia-Norte de Portugal | Fonte: Europa Press

Ao amparo dun programa europeo, como explicou o director xeral de BIC Minho, Nuno Gomes, o proxecto estará operativo a partir de 2018 e terá unha vixencia de tres anos.

Nese marco temporal, o clúster recentemente creado aspira, entre outros retos, a reunir un cento de empresas como socias, a asesorar a 220 compañías de biotecnoloxía e emprendedores con perfil tecnolóxico, a formar a outros 100 en fórmulas de financiamento e liñas de negocio e a acompañar a 80 firmas a ambos os dous lados da fronteira nos seus procesos de internacionalización.

Outras iniciativas que se porán en marcha pasan pola elaboración dun programa para a incorporación de 'managers' a tempo parcial, pola organización e a participación en misións comerciais e encontros con investidores e pola asistencia a feiras internacionais.

"UN GRAN POLO DE EXCELENCIA"

Na presentación deste clúster de biotecnoloxía luso-galega, Nuno Gomes e a vicerreitora de Investigación e Innovación da USC, Isabel Rodríguez-Moldes, coincidiron ao desexar que se converta nun "gran polo de excelencia".

E se o director xeral de BIC Minho sinalou a importancia da biotecnoloxía na creación de riqueza e emprego, Rodríguez-Moldes apuntou como pode "repercutir" tanto na calidade de vida das persoas como no medio ambiente.

ACHEGA DOS SOCIOS

Dividido en seis bloques de actuación, o clúster busca modernizar as empresas do sector da biotecnoloxía a ambos os dous lados da 'raia', aumentar o seu financiamento para dar un salto de escala e acceder a mercados exteriores.

Para iso, constituirase un 'hub' biotecnolóxico con sede en Nigrán (Pontevedra), como apuntou Natalia Alvariño, de Zona Franca de Vigo; mentres Bioga, en palabras de Loli Pereiro, terá un papel relevante na elaboración do plan director dada a súa "experiencia" de colaboración con "axentes biotech" do norte de Portugal.

Mentres tanto, BIC Minho encargarase do acompañamento ás empresas; e as universidades, como indicaron José Luís Villaverde (USC) e José Gonçalves (Universidade do Minho), centraranse na transferencia de coñecemento.